પતંગ એક જીવંત -આદર્શ ઉદાહરણ છે જીવનને જોવાનુ. જીવનાકાશમાં પતંગ જેવી ઉચ્ચતા -સ્થિરતા પામવા માટે આપણે જ આપણા હાથમાં પરિશ્રમ રૂપી દોરનો સંચાર કરવાનો છે. માંજો જેટલો કાચ પાયેલો હોય તેટલો વધુ મજબૂત બને તેમ આપણા ઇરાદા જેટલા મક્કમ હોય એટલી ટક્કર લેવી સરળ બને. આકાશમાં લહેરાતા અસંખ્ય પતંગ વચ્ચે આપણો પતંગ કપાઇ ન જાય તે માટે જેવી અને જેટલી તકેદારી રાખીએ તેવી અને તેટલી સાવધાની જીવનમાં હંમેશા રાખવી જ પડે. ક્યારે સમજણ -સમાધાનની ઢીલ મૂકવી પડે તો ક્યારેક મક્કમ મનોબળથી અન્યાય સામે ખેંચ-ઝીંક પણ ઝીલવી પડે.